2016. július 4.

Információs Társadalomért Alapítvány (INFOTA)

Sajtóközlemény

# Nemzetközi szakemberek segíthetnek fellendíteni a hazai örökségturizmust

**Az UNESCO UNITWIN hálózata Budapesten tartotta nemzetközi „Kultúra, Turizmus, Fejlődés” konferenciáját *Turizmus és kultúrtájak fenntartható szemlélettel* címmel az Információs Társadalomért Alapítvány és a Budapesti Metropolitan Egyetem szervezésében. A kiemelkedő jelentőségű konferencián öt kontinens harminc országából csaknem száz szakember, oktató, kutató vett részt 2016. június 12. és 16. között.**

A szervezők olyan előadókat hívtak el a rendezvényre, mint az UNESCO kulturális főigazgató-helyettese, Francesco Bandarin, aki videóüzenetben köszöntötte a résztvevőket, az UNITWIN hálózat vezetője, Maria Gravari-Barbas, az UNESCO Magyar Nemzeti Bizottságának elnöke, Réthelyi Miklós, valamint számos elismert nemzetközi turisztikai szakember, akik mind hozzájárultak a konferencia színvonalának növeléséhez.

A szervezők nem titkolt célja volt a konferencia megrendezésével a friss kutatási eredmények prezentálásán túl, hogy a világ különböző tájairól érkezett turisztikai szakértőknek bemutassa a magyarországi turisztikai értékeket, hogy hazatérve hiteles véleményükkel emelni tudják a magyar országimázst, és támogatni tudják a magyarországi turizmus fellendülését is. Ennek érdekében a konferencia során előadások, tanulmányutak, kóstolók keretében a résztvevők megismerkedhettek a hazai világörökségi helyszínekkel, tájértékekkel, a szellemi kulturális örökségünket képező kiemelkedő gasztronómiai, kézműves és művészeti hungarikumokkal.

A konferencia eredményességét jelzi, hogy a műhelymunkákon, kerekasztal beszélgetéseken olyan javaslatok, módszertani anyagok, új projektjavaslatok készültek el a külföldi szakértők közreműködésével, amelyek hozzá tudnak járulni ezen értékek megőrzéséhez, fenntartásához, fejlesztéséhez.

Az Információs Társadalomért Alapítvány és a keretei között működő INFOTA Kutatóintézet 2006 óta tudásközpontként működik. Tevékenységi területe széles skálán mozog: az információmenedzsmenttől kezdve, az eLearning rendszereken keresztül, a turizmusinformatikán át egészen az örökségvédelemig bezáróan számos témakörrel foglalkozik. Örökségvédelmi projektjei során olyan feladatokat valósít meg, ahol a szellemi, kulturális, tárgyi és épített örökségek megóvása, bemutatása, népszerűsítése a cél a modern igények és technológiák felhasználásának figyelembe vételével.

**Letölthető fényképek:** <http://tcl.infota.org/conference-photos.html>

**További információ:**

Oldal-Benkő Zsanett

E-mail: [oldal.b.zsanett@infota.org](mailto:oldal.b.zsanett@infota.org)

Honlap: <http://www.infota.org>, <http://tcl.infota.org>